次韻劉簿寄示
作者：方岳
朝代：宋

paragraphs: 塵世崎嶇天一握，俗子追奔蝸兩角。
先生宴坐心平夷，矮屋打頭甘寂寞。
手提老筆挾霜氣，合上蓬山直延閣。
高人乃亦主簿耳，往往胸中自丘壑。
銀鉤寶唾俱入妙，令我見之生踴躍。
日酣昨暮春睡濃，柳外叩門誰剝啄。
一書自直十從事，况有驪珠光錯落。
風簷急轉百迴讀，花草愁深顔色薄。
放余許出半頭地，未敢以信而以怍。
譬如駑駘受刷飾，金環壓轡青絲絡。
猗那清廟吁已遠，下里巴詞可無作。
候蟲鳴秋鳥鳴春，美惡則殊俱自樂。
焚香危坐試品藻，頗亦敢言余論確。
公詩雖淡朱絃清，我詩雖雅黄鍾濁。